Priopćenje za javnost povodom postupaka na prekršajnom odjelu Općinskog suda

u Velikoj Gorici

Zbog interesa javnosti povodom postupaka na prekršajnom odjelu Općinskog suda u Velikoj Gorici dajemo sljedeće priopćenje.

Dana 24. listopada 2023. na prekršajni odjel Općinskog suda u Velikoj Gorici od strane policije dovedena su petorica ranije uhićenih hrvatskih državljana starosti od 18 godina do 44 godine. Okrivljenici su iznijeli svoje obrane te je po provedenom dokaznom postupku Općinski sud u Velikoj Gorici donio nepravomoćne presude kojima su sva petorica okrivljenika proglašeni krivima zbog prekršaja iz članka 39.a stavak 1. točka 2. Zakona o sprečavanju nereda na športskim natjecanjima („Narodne novine“, broj 117/03, 71/06, 43/09, 34/11 i 114/22; dalje: ZSNŠN). Okrivljenicima su izrečene uvjetne kazne zatvora u trajanju od 60 dana, s rokom kušnje od 12 mjeseci te su primijenjene zaštitne mjere iz članka 32. stavka 1. alineja 1. i 3. ZSNŠN u trajanju od jedne godine za troje okrivljenika, odnosno dvije godine za dvoje okrivljenika. Trojici okrivljenika određeno je zadržavanje propisano odredbom članka 135. stavka 1. točke 3. i stavka 6. Prekršajnog zakona („Narodne novine“, broj 107/07, 39/13, 157/13, 110/15, 70/17, 118/18 i 114/22) u trajanju od osam dana, a nakon što je uračunato vrijeme u kojem su okrivljenici bili lišeni slobode od strane policije. Dvojici okrivljenika određene su mjere opreza zabrane posjećivanja svih stadiona u Republici Hrvatskoj na kojima nastupa GNK Dinamo Zagreb i hrvatska A-nogometna reprezentacija na udaljenost manje od 500m u trajanju do pravomoćnosti presuda.

Danas 25. listopada 2023. pred dežurnog prekršajnog suca Općinskog suda u Velikoj Gorici, Stalne službe u Ivanić-Gradu bit će dovedena trojica ranije uhićenih okrivljenika radi iznošenja obrane i provođenja žurnog prekršajnog postupka. Po završetku navedenih postupaka javnost će biti pravodobno izvještena.

Glasnogovornik suda:

Ivan Turčić, sudac Općinskog suda u Velikoj Gorici